นายกรัฐมนตรี ย้ำเกษตรกรให้พัฒนาการเกษตรไปสู่เกษตรปลอดภัยและขยายไปสู่การเป็นเกษตรอินทรีย์
นายกรัฐมนตรี พอใจการตรวจราชการและประชุม ครม. อย่างเป็นทางการนอกสถานที่ ณ จังหวัดอำนาจเจริญ และจังหวัดอุบลราชธานี 

พลเอก ประยุทธ์ จันทร์โอชา นายกรัฐมนตรี กล่าวถึงการเดินทางมาตรวจราชการและประชุมคณะรัฐมนตรีอย่างเป็นทางการนอกสถานที่ ณ จังหวัดอำนาจเจริญ และจังหวัดอุบลราชธานี ระหว่างวันที่ 23 – 24 กรกฎาคม 2561 ว่า ได้เดินทางไปตรวจราชการในพื้นที่ต่างๆ ในจังหวัดอำนาจเจริญและจังหวัดอุบลราชธานี ได้แก่ ศูนย์การเรียนรู้ผักอินทรีย์เมืองธรรมเกษตร ไร่ภูตะวัน ออร์แกนนิคฟาร์ค บ้านหนองเม็ก การเยี่ยมชมการดำเนินงานของศูนย์แพทย์แผนไทย พนา การไปกราบสักการะพระอัฐิธาตุของพระโพธิญาณเถร (ชา สุภทุโท) ที่วัดหนองป่าพง การเยี่ยมชมการปลูกป่าในเมืองและพบปะประชาชน ที่สวนพฤกษศาสตร์ดงฟ้าห่วนและเป็นสักขีพยานในการมอบหนังสืออนุญาตให้เข้าทำประโยชน์ หรืออยู่อาศัยในพื้นที่เป้าหมายการจัดที่ดินทำกินให้ชุมชนและการมอบหนังสือแสดงโครงการป่าชุมชนภาคตะวันออกเฉียงเหนือตอนล่าง 2 (อุบลราชธานี อำนาจเจริญ ศรีสะเกษและยโสธร) ที่สวนสัตว์อุบลราชธานี และเป็นประธานเปิดงานเทศกาลประเพณีแห่เทียนเข้าพรรษา จังหวัดอุบลราชธานี ณ ลานเทียน มณฑลพิธีทุ่งศรีเมือง ซึ่งทุกอย่างก็เป็นไปด้วยความเรียบร้อยและเป็นไปตามวัตถุประสงค์

สำหรับการยกระดับการพัฒนาการเกษตรให้เป็นเกษตรอินทรีย์ ต้องเริ่มจากการเป็นเกษตรปลอดภัยก่อนดำเนินการไปสู่การเป็นเกษตรอินทรีย์ เช่น ที่จังหวัดยโสธรถือเป็นแหล่งเกษตรอินทรีย์ที่สำคัญของประเทศไทยและเป็นแหล่งเพาะปลูกพืชการเกษตรรายได้สูง ฉะนั้นต้องพัฒนาเกษตรกรของประเทศไปสู่การเป็นเกษตรปลอดภัยและขยายไปสู่การเป็นเกษตรอินทรีย์ให้ได้ในอนาคต รวมไปถึงการหาแนวทางในการเพิ่มคนให้เข้าไปสู่การทำการเกษตรสมัยใหม่มากขึ้น